钦定古今图书集成/明伦汇编/闺媛典/第329卷 > 鲁臧孙母
## 钦定古今图书集成/明伦汇编/闺媛典/第329卷 > 鲁臧孙母

按刘向《列女传》，“臧孙母者，鲁大夫臧文仲之母也。文
仲将为鲁使，至齐，其母送之曰：‘汝刻而无恩，好尽人
力，穷人以为威。鲁国不容子矣，而使子之齐。凡奸将
作，必于变动，害子者其于斯发事乎？汝其戒之。鲁与
齐通壁，壁，邻之国也。鲁之宠臣多怨汝者，又皆通于
齐高子国。子是必使齐图鲁而拘汝留之，难乎？其免
也。汝必施恩布惠，而后出以求助焉’。”于是文仲托于
三家，厚士大夫而后之齐。齐果拘之，而兴兵欲袭鲁。
文仲阴使人遗公书，恐得其书，乃谬其辞曰：“敛小器，
投诸台，食猎犬，组羊裘，琴之合，甚思之，臧我羊，羊有
母，食我以同鱼，冠缨不足带有馀。”公及大夫相与议
之，莫能知之。人有言：“臧孙母者，世家”子也。君何不试
召而问焉？于是召而语之曰：“吾使臧子之齐，今持书
来云尔，何也？”臧孙母泣下襟曰：“吾子拘，有木治矣。”公
曰：“何以知之？”对曰：“敛小器投诸台”者，言取郭外萌，内
之于城中也。“食猎犬组羊裘”者，言趣飨战斗之士而
缮甲兵也。“琴之合甚思之”者，言思妻也。“臧我羊羊，有
母是善”，告妻，善养母“也。食我以同鱼，同者其文错。错
者所以治锯，锯者所以治木也。是有木治，保于狱矣。
冠缨不足带有馀者，头乱不得梳，饥不得食也。故知
吾子拘而有木治矣。”于是以臧孙母之言，军于境上。
齐方遣兵将以袭鲁，闻兵在境上，乃还文仲而不伐
鲁。君子谓臧孙母识高见远。《诗》云：“陟彼屺兮，瞻望母
兮。”此之谓也。